
ועדת העבודה, הרווחה והבריאות
18.11.2013

הכנסת התשע-עשרה
נוסח לא מתוקן

מושב שני
<פרוטוקול מס' 98>
מישיבת ועדת העבודה, הרווחה והבריאות
יום שני, ט"ו בכסלו התשע"ד (18 בנובמבר 2013), שעה 11:45
<סדר היום:>
<הצעת חוק שירותי רווחה (מענק הסתגלות לנשים ששהו במקלט לנשים מוכות) (תיקון), התשע"ד-2013>
נכחו:

<חברי הוועדה:> 
חיים כץ – היו"ר
רינה פרנקל

זהבה גלאון

עליזה לביא
<מוזמנים:> 
	מוחמד מסאלחה
	–
	הרשות לקידום מעמד האישה, משרד ראש הממשלה

	רון אשכנזי
	–
	עו"ד, יועץ משפטי בלשכה המשפטית, משרד הרווחה והשירותים החברתיים

	מיכל חנוך-אחדות
	–
	מפקחת ארצית אלימות במשפחה - מקלטים ודיור, משרד הרווחה והשירותים החברתיים

	מאירה בסוק
	–
	יועצת משפטית, נעמ"ת

	אלי יריב
	–
	עו"ד, ההסתדרות החדשה


<ייעוץ משפטי:>
נעה ברודסקי-לוי

<מנהל/ת הוועדה:>
וילמה מאור
<רישום פרלמנטרי:>
הילה לוי
<הצעת חוק שירותי רווחה (מענק הסתגלות לנשים ששהו במקלט לנשים מוכות) (תיקון), התשע"ד-2013>
<היו"ר חיים כץ:>
בוקר טוב, יום שני בשבוע, פותחים שבוע חדש. ט"ו בכסלו, 18 בנובמבר 2013, ואני מתכבד לפתוח את ישיבת ועדת העבודה, הרווחה והבריאות. הנושא הוא הצעת חוק שירותי רווחה (מענק הסתגלות לשנים ששהו במקלט לנשים מוכות), של חברת הכנסת עליזה לביא. נמצאות פה רינה פרנקל וזהבה גלאון. אנחנו נמצאים בהכנה לקריאה השנייה והשלישית ואם יש לך, עליזה לביא, רצון להגיד משהו, אז בבקשה. 
<עליזה לביא:>
קודם כל, אני רק רוצה להודות על הדיון היום ועל התאריך שנקבע. אנחנו צריכים להעביר את החוק הזה כמה שיותר מהר. הסכמנו על נוסח כבר לקראת הקריאה הראשונה. אנחנו נשמח מאד לאשר, להבטיח שנשים תקבלנה כמה שיותר מוקדם את הסעדים האפשריים כדי לצאת ממעגל האלימות. ככל שנעביר את החוק הזה כמה שיותר מוקדם, יותר נשים תוכלנה - - -

<היו"ר חיים כץ:>
אני לא יודע מה זה יותר מוקדם מעוד חמש דקות. 

<עליזה לביא:>
אתה יודע בדיוק למה אני מתכוונת. יש עוד דרך לחוק עד שהוא ייכנס לספר החוקים וכמה שיותר מהר זה ייטב וייטיב עם כולנו. 

<היו"ר חיים כץ:>
תודה רבה. רינה, את רוצה להגיד משהו?

<רינה פרנקל:>
אני פשוט תומכת בהצעת החוק. 

<היו"ר חיים כץ:>
חוק שלך, בטח את תומכת. 

<רינה פרנקל:>
זה חוק של עליזה לביא. 

<היו"ר חיים כץ:>
לא, לא, שלך. ברגע שאת חתומה זה שלך.

<רינה פרנקל:>
בוודאי שתומכת. אני חושבת שחשוב מאד להעביר את זה באמת בהקדם האפשרי ולתת לאנשים מענה. 

<היו"ר חיים כץ:>
זהבה, את גם רוצה להגיד או שכבר דיברת שם? אנחנו נעבור להקראה. יש מישהו מהגורמים השלטוניים שרוצה להגיד משהו? אתה לא גורם שלטוני. משרד האוצר, הכל בסדר?

<זהבה גלאון:>
אין פה אוצר. 

<היו"ר חיים כץ:>
אין נציגות של האוצר. טוב. 

<נועה ברודסקי-לוי:>
"הצעת חוק שירותי רווחה (מענק הסתגלות לנשים ששהו במקלט לנשים מוכות) (תיקון – הקדמת מועד תשלום המענק), התשע"ד-2013.

תיקון סעיף 4.   בחוק שירותי רווחה, מענק הסתגלות לנשים ששהו במקלט לנשים מוכות, התשע"ג-2012, בסעיף 4, במקום "לא יאוחר מתום שישים ימים מיום" יבוא: "לאחר". ובסופו יבוא: "ולא יאוחר מתום שישים ימים מיום הגשת הבקשה כאמור".
אם יורשה לי, אני רק אציין שאם האישה יוצאת אחרי שישים יום מהמקלט, היא תקבל את זה ברגע שהיא יוצאת.

<היו"ר חיים כץ:>
מאה אחוז, תודה רבה. מי בעד ירים את ידו? את, זהבה גלאון, מצביעה במקום אילן גילאון ואת, עליזה לביא, מצביעה במקום עדי קול. 

הצבעה

בעד הצעת החוק – פה אחד

נגד – אין

נמנעים – אין

הצעת החוק נתקבלה. 

<היו"ר חיים כץ:>
כל חברות הכנסת שנמצאות פה וגם אני, כל חברי הכנסת שנמצאים פה תמכו בהצעת החוק והוועדה מאשרת את הצעת החוק בקריאה השנייה והשלישית והיא תעלה למליאה. אני מקווה שהיא תעבור במליאה ויפה שעה אחת קודם. תודה רבה, הישיבה נעולה. 

<עליזה לביא:>
תודה, אדוני היושב-ראש. 

<הישיבה ננעלה בשעה 10:12.>
